Laat sy liefde jou lei: Kom terug na Hom toe! - www.bybelkennis.co.za
by Mitch Kalp · Published 24/04/2013 · Updated 28/09/2014
Laat sy liefde jou lei: Kom terug na Hom toe! – Milanie Vosloo
Kom nou terug na jou God toe. Tree op met liefde en regverdigheid, en lewe voortdurend met 'n vaste vertroue in jou God. Hosea 12:7
Ons almal loop soms weg van God af. Ons doen sonde wat ons laat skuldig voel of ons dwaal bloot weg van Hom omdat ander dinge vir ons belangriker geraak het.
Die boek Hosea vertel die verhaal van Efraim wat presies ook dit gedoen het. Hulle het ooreenkomste met vreemde volke gesluit, op hul eie krag staatgemaak en boonop agter ander afgode aangeloop. Hosea was daar om vir die volk te vertel dat hul wegloop-van-God-af-truuks hulle in ernstige moeilikheid gaan bring en dat Hy sy seёn van hulle gaan weerhou. Daarom vra Hy hulle om om te draai en terug te kom na die God toe wat hulle so liefhet sodat hulle weer met vertroue en vreugde kan lewe.
Waar is jy op die oomblik? Naby aan God? Aanbid jy Hom met jou hele hart en probeer jy om binne sy wil te leef? Of is jy op in 'n wegloop-tydperk waarin jy dink jy kan min of meer sonder Hom oor die weg kom?
Miskien roep God jou ook vandag terug na Hom toe met dié woorde: "Ek is die Here jou God wat jou uit die slawerny van Egipte gered. Jy het geen ander God as Ek nie, want daar is geen ander redder nie. Dis Ek wat jou in die woestyn, in daardie dor land, versorg het." (Hosea 13:4)